आत्म-मुग्धता, हिप्पोक्रेसी और बौखलाहट का मिला-जुला एक नाम है उदय प्रकाश। ब्राह्मण फोबिया उन के इस कंट्रास्ट को, उन के इस कॉकटेल को और सुर्खरू करता है। उन को लोग बड़ा लेखक कहते ज़रूर हैं, पर बड़प्पन उन में छदाम भर नहीं है। उन की हां में हां जब तक मिलाते रहिए तब तक तो कोई बात नहीं है। पर आप उन से एक रत्ती भी असहमत हो कर देखिए न एक बार। उन का जमींदार, उन का सामंत, उन का क्षत्रिय, उन पर सवार हो जाएगा। वह तू तकार पर आ जाएंगे। गाली-गलौज पर आ जाएंगे। आप भले दलित ही क्यों न रहिए, आप को वह ब्राह्मणवादी करार दे देंगे। आप भले मुसलमान ही रहिए, आप को वह बेधड़क भाजपाई भी बता देंगे। अच्छा तो आप वामपंथी हैं तो वह आप को नकली वामपंथी करार दे देंगे। बिना किसी शील संकोच के। आप बस उन से या उन की कीर्तन मंडली के किसी सदस्य से ही सही असहमत हो कर एक बार देखिए तो सही, आप को वह मनुष्य भी नहीं समझेंगे। आप को कीड़ा-मकोड़ा करार देने में वह क्षण भर भी नहीं लगाएंगे। वह अपना परिवार अंतर्राष्ट्रीय बताते ज़रूर हैं पर सोच उन की एक कुएं के मेढक से अधिक नहीं है। कुछ देश घूम लेने से, कुछ भाषाओं को पढ़ लेने या कुछ भाषाओं में हेन-तेन कर के अनुवाद हो जाने से, कुछ विदेशी सामान उपयोग कर लेने से, घर में विदेशी बहू आ जाने से आप की सोच, विचार भी वैश्विक हो जाएगी यह कोई ज़रूरी नहीं है। उदय प्रकाश को देख-समझ कर इस बात को बहुत बेहतर ढंग से जाना जा सकता है। अशोक वाजपेयी से हज़ार बार उपकृत होने के बाद उन के ज़रा सा असहमत होते ही वह बहुत निर्लज्ज हो कर अशोक वाजपेयी और उनकी मित्रमंडली को 'भारत भवन के अल्सेशियंस' तक कह सकते हैं। और फिर जल्दी ही उन को जन्म-दिन पर ख़ास तरह से बधाई दे कर उन से फिर से कई पुरस्कार और सहूलियतें फिर से भोग सकते हैं। और यह उपक्रम वह रिपीट अगेन एंड अगेन कर सकते हैं। पूरी निर्लज्जता से। करते ही रहे हैं वह यह सब बार-बार। करते ही रहेंगे वह बार-बार। यही उन की पहली और आखिरी पहचान है। वह एक हत्यारे के हाथ सम्मानित हो कर पूरे ठकुरई ठाट से, पूरी ढिठाई से, पूरी निर्लज्जता से उसे जस्टीफाई कर सकते हैं। कांग्रेसी राज में इटली जा कर सोनिया गांधी के घर की दीवार अपनी उंगलियों से छू कर अभिभूत हो सकते हैं। झूठ पर झूठ गढ़ कर, ख़ुद घनघोर जातिवादी खोल में समा कर, सामंतवाद का मुकुट पहन कर वह किसी को भी जातिवादी, ब्राह्मणवादी, भाजपाई आदि-आदि बड़े गुरूर के साथ बता कर अपना इगो मसाज कर सकते हैं और किसी जमींदार की तरह उस पर कुत्तों की तरह अपनी कीर्तन मंडली को लगा सकते हैं। बड़े लेखक होने का ढोंग कर साहित्य की धंधागिरी कर सकते हैं। करते ही हैं। ऐसे जैसे साहित्य की धंधा गिरी नहीं किसी मंदिर की पंडा गिरी कर रहे हों। हालांकि पंडा भी उतनी छुआछूत नहीं करता होगा जितना उदय प्रकाश और उन की कीर्तन मंडली करती है। जितना जहर उगलती है।